**Călător în timp - Cruciada albastrului**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*decupaje în mască\*

nu-mi voi personaliza vibraţia

după codul numeric al liniei drepte mi-aş dori

să pot întoarce butonul în stânga să poţi vedea că nu tot ce se dezbracă

în umbră este virusat de ură

jobenul tău e prea mic să-mi cuprindă pădurile săgeata poate fi trasă cu rigla

dar traiectoria ei în elipse desface fructele cerului

zemoase să-ţi cadă în buză stele umede curburile ispititoare

tălpile nu se aliniază fără echivoc

unei linii atât de ţepene că poate ucide

arcuirea fragilă

aripa trasează geometrii atât de stranii că văzduhul începe să erupă

note albastre

învaţă topirea în arcuş de zâne şi de artere

comprimă şi expansionează vertebrele timpului pulsul meu repetă duetul astral

până îmblânzeşte ritmul în cheie sol de efemer

te rog din izvoare ce-şi strigă bucuria din înalturi glezna îneacă săruturi

în păsări din prea multă tandreţe

nu îndrepta spre mine degetul care despică

tăcerea rănită va striga supernovele mele nu vor dezbrăca exploziv

magiile

dintre coastele frânte ale abisului

doar epigonii lui procust măsoară întind taie obstinaţi

cu-o iubire sulfurică

eu scap tuturor plaselor

poţi să spui „eu decretez” în o mie de limbi

în urechea mea pasărea infinitului îmi resetează moleculele

doar muzica astrelor brodează ecouri în carne

pilat şi-a terminat raţia de apă detergenţii nu pot arde mai tare

decât rugurile iar generozitatea augustului e prea diluată

chiar dac-ai azvârlit către mine ordin de camuflaj

lecţia mea de zbor se poate amâna sau petrece mai adânc de înaltul privirii tale

oricum m-ai aduna sau scădea rezultatul final

va fi de-o eternitate în plus

de-acolo văzduhurile mele îţi voi creşte pe degete ca o buruiană

şi vor râde sfidător de albastru

radiaţiilor toate